Lygiai prieš 10 metų, 2004 m. gruodžio 22 d., Anykščiuose pasklido vieni pirmųjų angelų – būsimojo Angelų muziejaus pranašai. Anykščių verslininkams tądien pirmąkart buvo išdalyti Padėkos angelai.
Daugiau kaip trisdešimt Anykščių įmonių ir organizacijų vadovų tą vakarą iš renginio Anykščių kultūros centre namo grįžo, nešini moliniais angelais. Tokiu Padėkos angelo ženklu buvo apdovanoti tie verslininkai, kurie 2004-aisiais metais atsiliepė į rajono savivaldybės prašymą ir įvairiais būdais pagelbėjo, rengiant bendruomenės šventes ar įvairius sambūrius.
Visi dailininkės Skaidrės Račkaitytės sukurti angelai buvo panašūs, tik skirtingais veidais. Šiuos simbolius anykštėnams dalijęs tuometinis meras Alvydas Gervinskas tada aiškino, kad tokia pat skirtinga buvo ir kiekvieno verslininko pagalba: kas parėmė pinigais, kas pagelbėjo medžiagomis, technika ar darbo jėga.
Kartu su Padėkos angelo statulėle anykštėnams tuomet buvo įteiktas ir 2005-ųjų metų kultūros renginių sąrašas su užuomina, kad pinigų iš biudžeto visiems sumanymams ir vėl neužteks.